| **Algirdas Sabaliauskas** |
| --- |
|  |
| A. Sabaliauskas 2011 m. |
| Gimė | 1929 m. liepos 26 d.Marijampolė |
| Mirė | 2016 m. balandžio 17 d. (86 metai)Vilnius |
| Palaidotas (-a) | Karveliškių kapinėse |
|  |
| Veikla | kalbininkas, vertėjas |
| Pareigos | profesorius |
|  |
| Alma mater | Vilniaus universitetas |
|  |
| Žymūs apdovanojimai |
| * Lietuvos TSR valstybinė premija (1984)
* Lietuvos didžiojo kunigaikščio Gedimino ordino Karininko kryžius (1997, 2002)
* Kazimiero Būgos premija (2004)
 |

**Algirdas Sabaliauskas** (1929 m. liepos 26 d. Marijampolėje – 2016 m. balandžio 17 d. Vilniuje) – lietuvių kalbininkas, vertėjas.

Biografija
----------

1948 m. baigė Marijampolės Rygiškių Jono gimnaziją. 1953 m. baigė Vilniaus universitetą, 1953–2001 m. dirbo Lietuvių kalbos institute. Nuo 1954 m. su pertraukomis dėstė taip pat ir Vilniaus pedagoginiame universitete. 1958 m. apgynė daktaro disertaciją „Baltų kalbų žemės ūkio augalų pavadinimų kilmė". 1975 m. tapo habilituotu mokslų daktaru, habilitacinis darbas – „Baltų kalbų leksikos tyrinėjimai". Nuo 1992 m. – Latvijos mokslų akademijos užsienio narys. 1997 m. tapo Vilniaus pedagoginio universiteto profesoriumi. 1997–2000 m. ėjo Lietuvių kalbos instituto direktoriaus pareigas. Nuo 1998 m. – Lietuvos mokslų akademijos narys korespondentas.

Nagrinėjo lietuvių ir kitų baltų kalbų leksiką, šių kalbų tyrimo istoriją, išleido mokslinių ir mokslo populiarinimo knygų. Dalis 1973 m. Čikagoje anglų kalba išleistos knygos „Noted Scholars of the Lithuanian Language" skyrių išversta į japonų kalbą, 1986 m. išspausdinta knyga „Mes baltai" išversta į anglų, švedų ir italų kalbas.

A. Sabaliauskas – vienas iš Mažosios Lietuvos enciklopedijos autorių, tyrinėjimuose daug dėmesio skyrė Mažajai Lietuvai (paskelbė straipsnių apie Joną Bretkūną, Kristijoną Donelaitį). Yra rašęs apie Antaną Baranauską ir kitus lietuvių rašytojus. Įnešė svarų indėlį į Visuotinę lietuvių enciklopediją, prisidėjo prie įvairių lietuvių kalbotyros leidinių parengimo ir redagavimo, rašė recenzijas. Yra išvertęs latvių grožinės literatūros kūrinių.

Už knygas „Lietuvių kalbos tyrinėjimo istorija: Iki 1940 m." (1979) ir „Lietuvių kalbos tyrinėjimo istorija: 1940–1980 m." (1982) 1984 m. A. Sabaliauskui skirta Lietuvos TSR valstybinė premija. 1997 ir 2002 m. apdovanotas Lietuvos didžiojo kunigaikščio Gedimino ordino Karininko kryžiais. 2004 m. pelnė Kazimiero Būgos premiją.

Bibliografija
-------------

Mokslinės monografijos:

* „Lietuvių kalbos leksikos raida" (1966)
* „Iš baltų kalbų gyvulininkystės terminologijos istorijos" (1970)
* „Lietuvių kalbos tyrinėjimo istorija" (1–2 t, 1979–1982)
* „Baltų kalbų tyrinėjimai" (1986)
* „Lietuvių kalbos leksika" (1990)
* „Rytų slavų kalbininkai lituanistikos baruose" (su J. Palioniu, 1990)
* „Vladimiras Toporovas ir Lietuva" (su J. Zabarskaite, šaltinių rinkinys, 2009)

Mokslo populiarinimo knygos:

* „Žodžiai keliauja" (1962)
* „Žodžiai pasakoja" (1965)
* „Žodžiai atgyja" (1967, 2000)
* „Šimtas kalbos mįslių" (1970)
* „Noted Scholars of the Lithuanian Language"(anglų k. 1973)
* „Kaip tyrinėta lietuvių kalba" (1984)
* „Mes baltai" (1986)
* „Iš kur jie?" (1994)

Išnašos
-------

1. 1 2  „Netektis. Algirdas Sabaliauskas (1929 07 26 – 2016 04 17)". *lituanistika.emokykla.lt*. 2016-04-18. Nuoroda tikrinta 2016-04-20.
2. 1 2 3  MELC, Kazys Morkūnas (2018-07-11, red. 2021-12-06). Teresė Paulauskytė (red.). „Algirdas Sabaliauskas". VLE. Nuoroda tikrinta 2024-03-04. `{{cite web}}`: Patikrinkite date reikšmes: `|date=` (pagalba)
3. ↑  Juozas Karaciejus (2017-03-09). „Algirdas Sabaliauskas". *Baltistica*. **51** (2): 411–419. doi:10.15388/baltistica.51.2.2305. ISSN 2345-0045. Nuoroda tikrinta 2024-03-04.
4. 1 2  „Algirdas Sabaliauskas". MLE. Nuoroda tikrinta 2024-03-03.
5. 1 2 3 4  „Algirdas Sabaliauskas" (PDF). Lietuvių kalbos enciklopedija. Nuoroda tikrinta 2024-03-03.

Literatūra
----------

* Juozas Laurušas. Sabaliauskas, Algirdas. Lietuvių literatūros enciklopedija. Lietuvių literatūros ir tautosakos institutas. – Vilnius, 2001. – ISBN 9986-513-95-2